Svätý **Symeón Stylites** (starogr. Συμεών Στυλίτης ο Λέσβιος – prepis podľa PSP: **Symeón Stylites (ho) Lesbios**; \* 765/766, Mytiléne, Lesbos – †844, tamtiež) bol byzantský mních, askéta, odporca obrazoborectva. Jeho sviatok v Pravoslávnej cirkvi pripadá na 1. februára, keď sa jeho pamiatka slávi spolu s jeho bratmi. V minulosti sa pripomínal aj 27. apríla. Spomína sa v Synodikone pravoslávia.

Životopis
---------

Narodil sa v Mytilénach na ostrove Lesbos do rodiny Hadriána a Konstantie. Svätými boli tiež jeho traja bratia. Ako osemročného ho matka zverila do výchovy jeho bratovi Dávidovi, ktorý bol mníchom v jednom z maloázijských kláštorov. Do kláštora vstúpil aj Symeón a neskôr bol dokonca vysvätený za kňaza. Po bratovej smrti sa vrátil do rodného mesta, kde začal žiť asketickým spôsobom života v Kláštore Narodenia Panny Márie. Po vzore svätého Symeóna Stylitu staršieho začal žiť ako stylita, pričom podľa legiend mal vykonať viacero zázrakov.

Ako predstaviteľ ikonodulského mníšstva bol však Symeón po istom čase z mesta obrazoboreckým biskupom vyhnaný. Spolu so siedmimi učeníkmi sa uchýlil na menších gréckych ostrovoch, odkiaľ bol však vyštvaný arabskými pirátmi, ktorí využívali chaos spôsobený povstaním Tomáša Slovana. Útočisko našiel v jednom z pevninských kláštorov a neskôr v Konštantínopole. V hlavnom byzantskom meste mal Symeon zázračne uzdraviť mladé dievča, Hypatiu, ktorú matka nútila k sobášu. Hypatia, ktorá chcela byť mníškou, podľa legendy zažila mystický zážitok a onemela. Keď neskôr stretla Symeóna, dostala meno Febronia a sedem dní pobudla v jeho blízkosti. Po tom, čo každý deň prijímala sväté prijímanie, mala byť schopná znova hovoriť. Jej domov premenili na ženský kláštor.

Za vlády cisára Teofila nastalo v Byzancii ďalšie prenasledovanie ikonodulov (832), v dôsledku čoho bol Symeón zatknutý, zbičovaný a vyhostený na ostrov Afusia. kde spolu s ďalšími mníchmi založil nový kláštor zasvätený Presvätej Bohorodičke. Po cisárovej smrti sa zúčastnil na procese obnovy ortodoxie (843). Po porážke obrazoborectva bol Symeónov brat vymenovaný arcibiskupom v Mytylénach a Symeón sa na ostrov vrátil spolu s ním. O rok neskôr zomrel a bol pochovaný v miestnom Kláštore Matky Božej.

Poznámky
--------

1. ↑   Iné prepisy: Symeon Stylites ho Lesbios, Symeón Stylités ho Lesbios, Symeon Stylités ho Lesbios; a i. (Lesvios)

Referencie
----------

1. 1 2 3 4 5  FUNTULIS, Ioannis. SIMEONE STILITA di LESBO. In:  *Enciclopedia dei santi: Le Chiese orientali*. Vol. II. (Gir - Z). Roma : Città Nuova, 1999. (Bibliotheca sanctorum orientalium.) ISBN 88-311-9317-1. S. 1034 – 1036.
2. 1 2 3 4  144. Symeon the stylite, saint (Συμεών). In: KALDELLIS, Anthony; EFTHYMIADIS, Stephanos. *The Prosopography of Byzantine Lesbos, 284-1355 A.D*. Wien : Österreichische Akademie der Wissenschaften, 2010. (Veröffentlichungen zur Byzanzforschung; zv. XXII.) ISBN 978-3-7001-4005-4. S. 110 – 113.

Ďalšia literatúra
-----------------

* KAZHDAN, Alexander P. DAVID, SYMEON, AND GEORGE OF MYTILENE. In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338 s. ISBN 0-19-504652-8. S. 589. (po anglicky)
* ALEXAKIS, Alexander. A Meeting of Hypatia of Alexandria with St. Febronia of Nisibis in the Life of Sts. David, Symeon and George of Lesbos. In: TALBOT, Alice-Mary Maffry; SULLIVAN, Denis; FISHER, Elizabeth A. *Byzantine Religious Culture: Studies in Honor of Alice-Mary Talbot*. Leiden : Brill, 2011-10-28. ISBN 978-90-04-21244-2. S. 19 – 30. (po anglicky)